
Joi, 20 ianuarie 2022, ambasadorul Israelului în România, ES domnul David Saranga, a desfășurat o vizită oficială la Universitatea din București.
Vizita a urmărit consolidarea și extinderea parteneriatelor și a colaborărilor pe care Universitatea din București le-a dezvoltat de-a lungul anilor cu mediul academic israelian. 
Dialogul dintre prof. univ. dr. Marian Preda, rectorul Universității din București, și ES domnul David Saranga, ambasadorul Israelului în România, a vizat, printre altele, inițierea mai multor programe de sprijin educațional între UB și mai multe instituții de învățământ superior din Israel. 
În acest sens, E.S. domnul David Saranga și-a manifestat disponibilitatea pentru a sprijini consolidarea cooperării dintre Universitatea din București și instituțiile academice din Israel, amintind și de programele de finanțare educațională pe care studenții români, în special cei din domeniile științelor vieții și al mediului, le pot accesa. 
Totodată, discuțiile purtate de reprezentanții celor două instituții au avut ca obiectiv și stabilirea celor mai eficiente modalități de promovare interculturală.
La întâlnire au participat, pe lângă rectorul Universității din București, prof. univ. dr. Marian Preda, și Amir Sagron, vice-ambasador al Israelului în România (Deputy Chief of Mission) și Mădălina Melinte, Public Diplomacy Officer în cadrul Ambasadei Israelului în România, precum și reprezentanți ai UB: conf. univ. dr. Sorin Costreie, prorector pentru Rețele universitare și Relații publice, și conf. univ. dr. Mugur-Dan Zlotea, prorector pentru Studenți și Internaționalizare.
Nu în ultimul rând, în cadrul reuniunii au fost discutate și intenția Universității din București de a deveni un partener-cheie al comunității academice și de cercetarea israeliene, precum și posibilitățile de cooperare cu universitățile și centrele de cercetare din Israel. 
De altfel, de mai mulți ani, Universitatea de București demarează proiectul „Săptămânile Internaționale ale Universității din București” (SIUB), în cadrul căruia are loc evenimentul „Săptămâna Culturii Israeliene”. La fiecare ediție a reuniunii coordonate de profesori ai Departamentului de Hungarologie, Studii Iudaice și Rromani din cadrul Facultății de Limbi și Literaturi Străine a UB, participanții – studenți ai UB – au asistat la o serie de ateliere de ebraică, proiecții de filme, conferințe și muzică israeliană. 

